  Туспуктэм: «Музей Победы» ужъюртлэн пресс-службазы Наталия Сильвестрова Удмуртиысь школа музейёслы кемалы чаклам «Школьный музей Победы» программае пыриськыны ӵекто. Куриськонъёсты тулыспаллэн пумозяз кутозы. Со сярысь Мускоысь «Музей Победы» ужъюртлэн пресс-службазы ивортӥз. « Вормон музей луиз нырысетӥез, кудӥз тужгес но усто школа музейёслэсь экспозициоссэс одӥг интые люка. 2019-тӥ арын программамы 1 сюрс 300-лэсь трос ужъюртъёсты, музейёсысь кӧня ке сюрс ужасьёсты но азьветлӥсь дышетскисьёсты огазеяз » Елена Слесаренко, Вормон музейлэн Нылпи центрезлэн киватӥсез Ӵектосэ пыриськыса, быдэс Россиысь школа музейёс экспозициос кылдытонъя ужан амалъёсыныз вошъяськыны, выль партнёръёс шедьтыны, ивортодэтъя юрттэт басьтыны но патриот мылкыдо огъяросси ужрадъёс ортчытъяны, Вормон музейлэн площадкаосаз но, быгатозы. Туэ ӵектослэн партнеръёсыз музейлэн площадкаяз выль адӟытонъёссэс возьматозы. Озьы ик соослэн «Орлёнок» огъяросси нылпи центрысь история но патриотизмъя «Школьный музей Победы» сменае но дышетӥсьёслы улосвыл сменаосы вуылыны, «Образование» йӧскалык ӵектос улсын конкурсъёсы но Вормон музейлэн мерлыко нылпи кенешезэн ӵектосъёсаз, пӧртэм форумъёсы но акциосы пыриськыны луонлыксы кылдоз. Программае пыриськыны котькуд дышетсконни быгатоз, кудӥзлэн аслаз музеез вань. Куриськонэз schoolvictorymuseum.ru сайт пыр келяно. Ужкагазъёсты кутэм бере, ужъюрт Вормон музейлэн партнёрез инлык басьтозз но кунысь устоосыз школа музейёс пӧлы пырыны быгатоз. Туннэ нуналлы Россилэн 86 улосвылъёсысьтыз 1 сюрс 319 школа музейёс программае пырисько но Вормон музейлэн партнёръёсыз луо. Ӵектос ужан дыр ӵоже Удмуртиысь тямысь школа музейёс кунысь ожгар историяя валтӥсь музейлэн партнёръёсыз луизы. Тегъёс: Удмуртия школаос Музей  